**Kaitseväeteenistuse seaduse muutmise seaduse eelnõu seletuskiri**

**1. Sissejuhatus**

**1.1. Sisukokkuvõte**

**1.1.1.** Eelnõu on ajendatud asjaolust, et alates 2018. aastast ei ole reservväelastel õppekogunemisel osalemise aja eest makstavat toetust tõstetud, mis on näiteks sõduritel endiselt 37 eurot. Lisaks sellele võetakse nende 37 euro pealt veel maksud, mistõttu summa, mida reservväelane tegelikult kätte saab, on veelgi väiksem. See summa ei ole kohandatud vastavalt elukalliduse tõusule ega muudatustele majanduses, mistõttu jääb see tänapäeva tingimustes ebapiisavaks.

**1.1.2.** Lähtudes eelmärgitust tuleb reservväelastele õppekogunemistel makstava tasu maksmine kaasajastada ehk indekseerida.

Kaitseväeteenistuse seaduse § 80 lg 6 alusel kehtestab reservteenistuses oldud aja eest makstava toetuse ulatuse ja maksmise korra Vabariigi Valitsus määrusega. Eelmärgitud määrus on pealkirjastatud järgmiselt: „Ajateenija ja asendusteenistuja toetuse, reservväelasele õppekogunemisel ja reservasendusteenistujale reservasendusteenistuses ja erakorralises reservasendusteenistuses osalemise aja eest makstava toetuse ning ajateenija ja asendusteenistuja lapse toetuse ulatus ja maksmise kord“.

Eelmärgitud määruse § 3 lg 2 sätestab, et reservväelasele makstakse õppekogunemisel osalemise aja eest toetust olenevalt ametikoha põhiliigist järgmiselt:

1) sõdur – 37 eurot päevas;

2) allohvitser – 40 eurot päevas;

3) ohvitser – 50 eurot päevas.

Indekseerimise aluseks oleks seni kehtinud reservväelasele õppekogunemisel osalemise aja eest makstava toetus (olenevalt ametikoha põhiliigist), mis korrutatakse koefitsiendiga 1,3.

Näiteks sõduri puhul korrutatakse 37 eurot päevas koefitsiendiga 1,3, mis teeb toetuse summaks 48,1 eurot.

Seega allohvitserile makstav toetus siis 52 eurot ja ohvitserile 65 eurot.

Juhin tähelepanu, et Eesti seadustes kasutatakse indekseerimist pidevalt. Markantsema näitena toon välja kõrgemate riigiteenistujate ametipalga seaduse (KRAPS), mille kohaselt indekseeritakse iga aasta 1. aprilliks kõrgemate riigiteenistujate kõrgeim palgamäär indeksiga, mille väärtus sõltub 20 protsenti tarbijahinnaindeksi aastasest kasvust ja 80 protsenti sotsiaalmaksu pensionikindlustuse osa laekumise aastasest kasvust.

**2. Eelnõu eesmärk**

Eelnõu eesmärgiks on tagada inimeste võrdne kohtlemine ning tõsta kaitsetahte motivatsiooni.

**4. Eelnõu terminoloogia**

Eelnõus ei kasutata uusi termineid.

**5. Seaduse mõju**

Muudatus annab avalikkusele positiivse signaali, et Eestis hoolitakse võrdselt nii kõrgematest riigiametnikest kui ka lihtinimestest, millega väheneksid etteheited riigi tegevuse ja valikute osas.

**6. Seaduse rakendamiseks vajalikud kulutused**

Seaduse muudatusega kaasnevaid kulutusi ei oska eelnõu esitaja märkida, kuna tal puudub riigisaladuse luba.

**7. Rakendusaktid**

Seaduse jõustamiseks ei ole eraldi rakendusakte vaja.

**8. Seaduse jõustumine**

Eelnõu jõustub seaduse avaldamisest Riigi Teatajas.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Algatab Riigikogu liige 13.01.2025

Kalle Grünthal